סמיר נאסרי

קריירת מועדונים

נאסרי גדל באזור עוני של מרסיי, ושם שיחק לראשונה כדורגל. הוריו רשמו אותו למועדון הכדורגל פן מירבו כשהיה ילד, על מנת להרחיקו מחבורות רחוב מקומיות. הוא שיחק במועדון זה במשך שנתיים.
נאסרי החל לשחק באולימפיק מרסיי כשהיה בן 9. הוא ערך את הופעת הבכורה שלו בליגת העל הצרפתית בעונת 2004/2005, בגיל 17, ובאותה עונה הוא פתח בהרכב ב-13 משחקים ועלה כמחליף ב-11 נוספים. במשחקים אלו הוא הבקיע שער אחד. בעונה שלאחר הוא השתתף בגביע האינטרטוטו (משחק ושער) ובגביע אופ"א (10 משחקים ללא שערים). שערו הראשון בעונת 2006/2007 הובקע רק ב-29 באפריל 2007, לאחר שפתח בהרכב במשחק מול סושו וסייע למרסיי לנצח 4 - 2. בזכות הניצחון העפיל המועדון למקום הרביעי כשנותרו ארבעה מחזורי ליגה לסיום. נאסרי שיחק בהפסד לפריז סן ז'רמן בגמר הגביע הצרפתי של 2006, ולסושו בגמר הגביע של 2007. ב-20 במאי 2007 הוא זכה בתואר שחקן שנה של ליגת העל הצרפתית, והקדים את ז'ימי בריאן וקרים בנזמה. הוא נבחר גם לתואר שחקן השנה של מרסיי במשאל שנערך בקרב האוהדים.
ב-11 ביולי 2008 הוא חתם בארסנל על חוזה לטווח ארוך תמורת סכום של כ-12 מיליון לירות שטרלינג. הוא ערך את הופעת הבכורה במשחק הידידות מול שטוטגרט ב-30 ביולי. ב-16 באוגוסט 2008 הוא הבקיע את שער במשחק מול וסט ברומיץ' אלביון, והיה זה שערו הראשון במסגרת הפרמייר ליג. ב-27 באוגוסט הוא ערך את הופעת הבכורה בליגת האלופות במשחק השני של סיבוב המוקדמות האחרון מול טוונטה אנסחדה, והבקיע שער בדקה ה-26. ב-8 בנובמבר 2008 הוא הבקיע את שני השערים בניצחון 2 - 1 על מנצ'סטר יונייטד. נאסרי הבקיע שערים בניצחונות החוץ מול האל סיטי (17 בינואר) וניוקאסל יונייטד (21 במרץ). הוא סיים את עונת 2008/2009 עם שבעה שערים וחמישה בישולים. ב-9 במרץ 2010 הבקיע את השער הרביעי בניצחון 5 - 0 על פורטו בשמינית גמר ליגת האלופות, לאחר שהתגבר על השמירה של שלושה משחקני פורטו ובעט בכדור לכיוון הפינה השמאלנית והרחוקה של השער. ארסנל ניצחה בסיכום שני המשחקים בתוצאה 6 - 2.
נאסרי נפצע בברכו במהלך התיקו מול ליברפול בתחילת עונת 2010/2011, וחרף תחזיות אנשי המועדון שייעדר לחודש הוא נעדר לשלושה משחקים בלבד, וחזר להרכב בניצחון הביתי 6 - 0 על ספורטינג בראגה בליגת האלופות. בדרבי של צפון לונדון מול טוטנהאם הוטספר בגביע הליגה הבקיע נאסרי שני פנדלים בסיום המשחק, שסייעו לארסנל לנצח 4 - 1 ולהעפיל לשמינית הגמר.
ב-24 באוגוסט 2011 נאסרי חתם במנצ'סטר סיטי על חוזה ל4 שנים תמורת סכום של כ-25 מיליון לירות שטרלינג.  
ב-13 במאי 2012 זכה נאסרי בתואר הראשון שלו בפרמייר ליג כאשר מנצ'סטר סיטי זכתה באליפות הליגה של שנת 2011-2012.
בתחילת עונת 2012-2013 נאסרי החליף את מספר החולצה שלו מ19 ל-8. 
בעונת הליגה של 2013-2014 נאסרי כבש את הגול השני בגמר גביע הליגה בניצחון של מנצ'סטר סיטי על סנדרלנד 1-3.
ב-11 במאי הוא כבש את הגול הפותח במשחק נגד ווסטהאם שהסתיים בתוצאה 0-2 ובסיומו זכתה סיטי באליפות הליגה השנייה בתוך שנתיים. 
ב-31 באוגוסט 2016 הושאל לסביליה לעונה אחת. ב-21 באוגוסט 2017 חתם נאסרי לשנתיים באנטליהספור הטורקית, אך בשל סכסוך עם הנהלת הקבוצה שוחרר כעבור פחות משנה. בפברואר 2018 נאסרי קיבל עונש השעייה של חצי שנה מכדורגל בשל שימוש בחומרים אסורים, באוגוסט 2018 ההשעייה הוארכה עד לסוף 2018. ב-31 בדצמבר 2018 נאסרי חזר לפרמייר ליג וחתם בווסטהאם יונייטד.
ב-5 ביולי 2019 חתם באנדרלכט מליגת העל הבלגית.

נבחרת צרפת

נאסרי שיחק ברוב שכבות הגיל המייצגות את צרפת במשחקים בינלאומיים. הוא נכלל בסגל הנבחרת עד גיל 17 לאליפות אירופה בכדורגל עד גיל 17 לשנת 2004, והבקיע את שער הניצחון במשחק הגמר. נאסרי ערך את הופעת הבכורה במדי נבחרת צרפת במשחק הידידות הביתי מול נבחרת אוסטריה ב-28 במרץ 2007. במשחק זה הוא בישל את שער הניצחון לקרים בנזמה. שערו הראשון בנבחרת הובקע בניצחון 1 - 0 על נבחרת גאורגיה במסגרת מוקדמות יורו 2008. נאסרי גם נכלל בסגל של ריימון דומנק לקראת הטורניר, ובגיל 20 היה לאחד השחקנים הצעירים ביותר שנכללים בסגל הנבחרת לטורניר היורו. בטורניר עצמו הוא עלה כמחליף פעמיים, ובסך הכל שיחק 32 דקות.
ב-12 בספטמבר 2014 הודיע על פרישה מהנבחרת.